หุ้นไทยสัปดาห์หน้าเสี่ยงหน้าผาการคลัง
กสิกรไทยประเมินแนวโน้มหุ้นไทยสัปดาห์หน้ายังเจอการปรับฐาน จับตาหน้าผาการคลังสหรัฐและการผลัดผู้นำจีน
10 พ.ย. 2555

กสิกรไทยประเมินแนวโน้มหุ้นไทยสัปดาห์หน้ายังเจอการปรับฐาน จับตาหน้าผาการคลังสหรัฐและการผลัดผู้นำจีน
ศูนย์วิจัยกสิกรไทย รายงานภาพรวมตลาดหลักทรัพย์ในช่วงสัปดาห์ที่ผ่านมา ดัชนี SET ปิดลดลง จากความกังวลเกี่ยวกับประเด็นหน้าผาการคลังของสหรัฐฯ ทั้งนี้ ดัชนีหุ้นไทยปิดที่ระดับ 1,290.83 จุด ลดลง 1.21% จากสัปดาห์ก่อน ด้านมูลค่าการซื้อขายเฉลี่ยต่อวันเพิ่มขึ้น 28.54% จากสัปดาห์ก่อน มาอยู่ที่ 35,811.24 ล้านบาท โดยนักลงทุนรายย่อยและนักลงทุนสถาบันซื้อสุทธิ ขณะที่บัญชีบริษัทหลักทรัพย์และนักลงทุนต่างชาติขายสุทธิ ส่วนตลาดหลักทรัพย์ MAI ปิดที่ 382.30 จุด ลดลง 1.30% จากสัปดาห์ก่อน
โดยความเคลื่อนไหวตลาดหุ้นไทยทรงตัวในวันจันทร์ ก่อนที่จะปรับลดลงจากแรงขายทำกำไรในช่วงกลางสัปดาห์ จากความกังวลเกี่ยวกับประเด็นหน้าผาการคลัง (Fiscal Cliff) ของสหรัฐฯ หลังจากนายบารัค โอบามา ได้รับเลือกเป็นประธานาธิบดีสมัยที่ 2 รวมทั้งความกังวลต่อปัญหาหนี้ยุโรปที่มีโอกาสที่การพิจารณาปล่อยเงินกู้รอบใหม่แก่กรีซอาจเผชิญกับความล่าช้า
สำหรับแนวโน้มสัปดาห์ระหว่างวันที่ 12-16 พ.ย. 2555 บริษัทหลักทรัพย์กสิกรไทย และบริษัทศูนย์วิจัยกสิกรไทย มองว่า ดัชนีอาจเผชิญกับการปรับฐาน โดยต้องติดตามการประเด็นเกี่ยวกับ Fiscal Cliff ของสหรัฐฯ และการผลัดเปลี่ยนผู้นำจีน สำหรับเครื่องชี้เศรษฐกิจสหรัฐฯ ที่สำคัญ ได้แก่ ยอดค้าปลีก บันทึกการประชุมเฟด ดัชนีราคาผู้บริโภค และผลผลิตอุตสาหกรรม
ทั้งนี้ บริษัทหลักทรัพย์กสิกรไทย จำกัด คาดว่า ดัชนีจะมีแนวรับที่ 1,282 และ 1,270 จุด ขณะที่แนวต้านคาดว่าจะอยู่ที่ 1,311 และ 1,314 จุด ตามลำดับ